Far Cry

Το Far Cry είναι σειρά βιντεοπαιχνιδιών δράσης περιπέτειας και βολών πρώτου προσώπου. Το πρώτο παιχνίδι της σειράς αρχικά αναπτύχθηκε από τη γερμανική εταιρία Crytek Studios και διανεμήθηκε από την Ubisoft στις 23 Μαρτίου του 2004 για τα Microsoft Windows. Μετά την κυκλοφορία του, έλαβε θετικές κριτικές. Ακολούθησαν τέσσερα sequels του παιχνιδιού, τα: Far Cry 2, Far Cry 3, Far Cry 4 και Far Cry 5, ενώ κυκλοφόρησαν επίσης αρκετά spin-offs που περιλαμβάνουν τα Far Cry Instincts, Far Cry Instincts: Evolution, Far Cry Instincts: Predator, Far Cry Vengeance, Far Cry 3: Blood Dragon και Far Cry Primal

Το 2008 κυκλοφόρησε μία αγγλόφωνη ταινία γερμανικής παραγωγής βασισμένη στο παιχνίδι, με τίτλο Far Cry.

Η σειρά φημίζεται για τους εξωτικούς ανοικτούς κόσμους στους οποίους λαμβάνουν χώρα τα παιχνίδια της, από τα Ιμαλάια μέχρι την Αφρική. Επίσης, η σειρά διαθέτει ένα πρόγραμμα επεξεργασίας χάρτη, το οποίο επιτρέπει στον παίκτη να δημιουργήσει και να μοιραστεί τους δικούς τους χάρτες σε λειτουργία multiplayer.

Η σειρά παιχνιδιών Far Cry έχει αποσπάσει γενικότερα θετική υποδοχή και θεωρείται εμπορική επιτυχία. Η Ubisoft ανέφερε ότι μέχρι το 2014, η σειρά έχει πουλήσει περισσότερα από 20 εκατομμύρια κομμάτια.

 Παιχνίδια 
 Far Cry (2004) 

Η ιστορία ακολουθεί ένα πρώην μέλος των Ειδικών Δυνάμεων με το όνομα Jack Carver, ο οποίος έχει παγιδευτεί σε ένα μυστηριώδες αρχιπέλαγο στη Μικρονησία. Ψάχνει τη δημοσιογράφο την οποία συνόδευε μέχρι που χάθηκε, όταν το καράβι τους καταστράφηκε από πυρά μισθοφόρων. Το παιχνίδι κυκλοφόρησε στις 23 Μαρτίου του 2004 για τα Microsoft Windows και πούλησε 730.000 κομμάτια στους τέσσερις πρώτους μήνες κυκλοφορίας του.

 Far Cry 2 (2008) 

Το παιχνίδι λαμβάνει χώρα σε ένα σύγχρονο έθνος της Κεντρικής Αφρικής σε κατάσταση αναρχίας και εμφυλίου πολέμου. Ο παίκτης παίρνει τον έλεγχο ενός μισθοφόρου, σε μια διαδρομή για να εντοπίσει και να δολοφονήσει το "Τσακάλι", ένα διαβόητο έμπορο όπλων. Κυκλοφόρησε στις 21 Οκτωβρίου 2008 στη Βόρεια Αμερική, στις 23 Οκτωβρίου 2008 στην Αυστραλία και στις 24 Οκτωβρίου του ίδιου έτους στην Ευρώπη για τα PlayStation 3, Xbox 360, και τα Microsoft Windows. Από τις 23 Ιανουαρίου του 2009, το παιχνίδι έχει πουλήσει 2,9 εκατομμύρια αντίτυπα.

 Far Cry 3 (2012) 

Το Far Cry 3 διαδραματίζεται σε ένα τροπικό νησί ανάμεσα στον Ινδικό και τον Ειρηνικό Ωκεανό. Μια παρέα φίλων πήγε διακοπές εκεί, άλλα όλα πήγαν στραβά, και ο πρωταγωνιστής Jason Brody πρέπει να σώσει τους φίλους του, οι οποίοι έχουν απαχθεί από πειρατές, ώστε να ξεφύγουν από το νησί και τους ανισόρροπους κατοίκους της. Το Far Cry 3 μετά την κυκλοφορία του σημείωσε μεγάλη επιτυχία, με τους κριτές να επαινούν την πλοκή του παιχνιδιού, τον σχεδιασμό του κόσμου του και την ελευθερία που προσέφερε ο τρόπος παιχνιδιού.

 Far Cry 4 (2014) 

Τοποθετείται στην φανταστική πόλη Kyrat στην περιοχή των Ιμαλαΐων, η οποία βρίσκεται υπό την κυριαρχία ενός αυτοαποκαλούμενου βασιλιά με το όνομα Pagan Min. Ο πρωταγωνιστής, Ajay Ghale, βρίσκεται παγιδευμένος σε ένα πόλεμο και πρέπει να νικήσει τον Min, όταν του δίνεται η αποστολή από τη μητέρα του να ταξιδέψει ξανά, από τις Η.Π.Α. στην πατρίδα του, για να σκορπίσει τις στάχτες της εκεί. Το παιχνίδι κυκλοφόρησε στις 18 Νοεμβρίου του 2014 στην Αυστραλία και τη Βόρεια Αμερική, και στις 20 Νοεμβρίου του ίδιου έτους στην Ευρώπη. 

 Far Cry 5 (2018) 

Εξελίσσεται στη Μοντάνα του σήμερα, στην φανταστική Κομητεία Hope. Ο παίκτης αναλαμβάνει το ρόλο του βοηθού του σερίφη, ο οποίος εμπλέκεται σε μια βίαιη αντιπαράθεση μεταξύ μια αίρεσης που πιστεύει στο τέλος του κόσμου, ονόματι Eden's Gate, με αρχηγό "Τον Πατέρα" Joseph Seed και τα παιδιά του, και των κατοίκων της κομητείας, οι οποίοι είδαν τους ανθρώπους τους και τις οικογένειές τους να απάγονται ή να δολοφονούνται από την αίρεση. Το παιχνίδι κυκλοφόρησε στις 27 Φεβρουαρίου του 2018 για τα Microsoft Windows, PlayStation 4 και Xbox One.

 Παραπομπές 

 Εξωτερικοί σύνδεσμοι 

 Η σειρά Far Cry στη Wikia


Κατηγορία:Βιντεοπαιχνίδια ανοικτού κόσμου
Κατηγορία:Βιντεοπαιχνίδια δράσης περιπέτειας
Κατηγορία:Βιντεοπαιχνίδια βολών πρώτου προσώπου
Κατηγορία:Βιντεοπαιχνίδια των Windows